સ્પેશિયાલિસ્ટે કહ્યું કે તમારા શરીરમાં રોગ ભાડવાતની જેમ ઘર કરીને રહે છે તેમ રહ્યો છે અને એકે રોગ તમને નથી થયો, પણ ઘણા બધા રોગો છેલ્લે જે દવાઓ લીધી તેને લીધે થયા છે. મૂળભૂત જુદા જુદા રોગોને માટે જુદી જુદી દવાઓ આપવી પડશે અને દવાઓથી જે રોગ થાય છે તેને માટે બીજી દવાઓ આપવી પડશે. માટે તમારે જુદા જુદા ડૉકટરો પાસે તમારા રોગની તપાસ કરાવવી પડશે. મારો જમાઈ હાર્ટનો સ્પેશિયાલિસ્ટ છે તેની પાસે જઈને તમારું હાર્ટ તપાસવું પડશે. મારો સાળો લોહીની તપાસનો સ્પેશિયાલિસ્ટ છે તે તમારું લોહી જોઈ આપશે. ઉપરાંત તમારે તમારી છાતીનો એક્સરે ફોટો પડાવવો પડશે અને તમારા થૂંકની તપાસ કરાવવા માટે અમારા બનેવી જેમણે હમણાં જ ડૉકટર થયા પછી પ્રેક્ટિસની શરૂઆત કરી છે ત્યાં જઈ આવશો. પોતાનો પૈસો કમાવવા જવાનો રોગ દૂર થશે તો બીજા રોગોની દવા કરવાના પૈસા મેળવવા પણ મુશ્કેલ થશે, એમ સમજીને એણે ડૉકટરે કહ્યું તેમ કર્યું. શરીરમાં દવાઓ જે રીતે રેડાતી હતી તે જોતાં એનું શરીર, એને શરીર નહીં પણ પેટ્રોલ ભરાવતી મોટરની જેમ દવા ભરાવતી એક ગાડી જ લાગી. પેટ્રોલથી ગાડી તો ચાલે છે, પણ દવાથી ચાલતું શરીર પણ બંધ થઈ ગયું. એટલે રંગલો મોટી હૉસ્પિટલમાં મોટા ડૉકટરો પાસે પોતાનો મોટો રોગ લઈને છેલ્લી કક્ષાની મોટી સારવાર કરાવવા ગયો.